กสิกรจัดทอล์คโชว์ผสมคอนเสิร์ตหวังดึงลูกค้า
โบรกเกอร์กสิกรจัด 2 กูรูตลาดทุนปะทะ 4 นักแสดง/นักร้อง สร้างความเข้าใจการลงทุนเป็นเรื่องง่าย หวังลูกค้าหน้าใหม่เข้าสู่วงการ
22 มิ.ย. 2554

โบรกเกอร์กสิกรจัด 2 กูรูตลาดทุนปะทะ 4 นักแสดง/นักร้อง สร้างความเข้าใจการลงทุนเป็นเรื่องง่าย หวังลูกค้าหน้าใหม่เข้าสู่วงการ




นายประสงค์ รุ่งสมัยทอง ผู้ช่วยกรรมการผู้จัดการฝ่ายกลยุทธ์การตลาด บริษัทหลักทรัพย์ (บล.)กสิกรไทย เปิดเผยว่า บริษัทจะจัดไฟแนนเชียล ทอล์คโชว์ คอนเสิร์ตขึ้น ถือเป็นการสร้างปรากฎการณ์ครั้งแรกในตลาดทุนไทย เพราะมีการสร้างสรรค์รูปแบบการจัดสัมมนาให้ความรู้ความเข้าใจทางด้านการลงทุนในตลาดทุนให้มีความแตกต่างจากการจัดสัมมนาต่างๆ ที่ทำกันอยู่ โดยนำทอล์คโชว์และคอนเสิร์ตมาผสมผสานสร้างความบันเทิงให้ผู้ชม เพื่อทำให้ผู้ชมที่คุ้นเคยกับการลงทุนในตลาดทุนอยู่แล้วได้รับสาระควบคู่ความสุข ขณะเดียวกันเพื่อทำให้ผู้ชมที่ไม่คุ้นเคยกับการลงทุนในตลาดทุนสามารถเข้าถึงและเข้าใจง่ายยิ่งขึ้น ที่สำคัญเพื่อทำให้เกิดทัศนคติที่ดีต่อการลงทุนในตลาดทุนว่าการลงทุนมีความสุข
“จุดประสงค์ของการจัดครั้งนี้มากกว่า 50 % หวังให้ลูกค้าใหม่ที่ไม่เคยลงทุนเปลี่ยนแปลงความรู้สึกและมองเรื่องการลงทุนด้วยความเข้าใจมากขึ้น ขณะเดียวกันก็สร้างความสุขในการลงทุนกับฐานลูกค้าเก่าในรูปแบบใหม่”
ทั้งนี้ การแสดงครั้งนี้ใช้ชื่อ KS Presents : The Money Me Show นำคู่หูนักลงทุนซึ่งเป็นกูรูแห่งหุ้น คือ นายเผดิมภพ สงเคราะห์ กรรมการผู้จัดการสายงานจัดการเงินทุนบุคคล และนายกวี ชูกิจเกษม ผู้ช่วยกรรมการผู้จัดการฝ่ายวิเคราะห์หลักทรัพย์ บล.กสิกรไทย มาร่วมแบ่งปันประสบการณ์การลงทุนมีความสุขกับคนดังแวดวงบันเทิง ได้แก่ ตุ๊กกี้ ชิงร้อยชิงล้าน, โก๊ะตี๋ เจริญพร อ่อนละม้าย, ก้อง–สหรัถ  สังคปรีชา, ตุ๊ก – วิยะดา โกมารกุล ณ นคร พร้อมด้วยโหรศาสตร์ที่กำลังได้รับความนิยมอย่างสูงในขณะนี้ คือ อาจารย์ช้าง ทศพล ศรีตุลา 
อย่างไรก็ดี การแสดงจะขึ้นในวันอาทิตย์ที่ 24 กรกฎาคม 2554 เวลา 15.00 น. เป็นต้นไป ณ เพลย์เฮาส์ เซ็นเตอร์พอยท์ ชั้น 8 ศูนย์การค้าเซ็นทรัลเวิล์ด กรุงเทพฯ ผู้สนใจ สามารถซื้อบัตรได้ที่ไทยทิคเกอร์เมเจอร์ทุกสาขา ตั้งแต่วันพฤหัสบดีที่ 23 มิถุนายน 2554 เป็นต้นไป ราคาจำหน่ายบัตรอยู่ที่ 900 บาท 1,200 บาท 1,500 บาท และ 1,800 บาท สำหรับลูกค้าหลักทรัพย์กสิกรไทยสามารถนำ KS Amazing Point ซึ่งเป็นโครงการสะสมคะแนนที่ไม่มีวันหมดอายุ ภายใต้สโลแกนเทรดหุ้น... ตุนพ้อยท์ มาแลกบัตรเข้าชมงานฟรี หรือสำหรับลูกค้าธนาคารกสิกรไทยสามารถชำระค่าตั๋วผ่านบัตรเดบิตรับส่วนลดทันที 10% สอบถามรายละเอียดเพิ่มเติมได้ที่ KS Customer Service 0 2696 0011